GL ฟ้องแก้เกี้ยว“เจทรัสต์” ข้อหาละเมิด เรียกค่าเสียหาย 880 ลบ. นัดชี้สองสถาน 20 ส.ค.
GL ฟ้องแก้เกี้ยวเรียกค่าเสียหาย “เจทรัสต์” ข้อหาละเมิด เรียกค่าเสียหาย และค่าสินไหมทดแทน 880 ลบ. ศาลฯนัดพิจารณานัดครั้งแรก 20 ส.ค.นี้
2 พ.ค. 2561

บริษัท กรุ๊ปลีส จำกัด (มหาชน) หรือ GL ระบุว่า บริษัทฯ ได้ยื่นฟ้อง บริษัท เจทรัสต์ เอเชีย พีทีอี จำกัด เป็นจำเลยต่อศาลแพ่ง เมื่อวันที่ 30 เมษายน 2561 เป็นคดีแพ่งหมายเลขดำที่ พ.2313/2561 มีจำนวนทุนทรัพย์ 880,000,000 บาท ในข้อหาละเมิด และเรียกค่าเสียหาย และค่าสินไหมทดแทน โดยมีวันนัดพิจารณาครั้งแรก (วันนัดชี้สองสถาน) ในวันที่ 20 สิงหาคม 2561
อนึ่งประเด็นดังกล่าวสืบเนื่องจากกรณีที่บริษัท J Trust Co., Ltd และบริษัทย่อย J Trust Asia Pte. Ltd. ผู้ถือครองหุ้นกู้แปลงสภาพของ GL ได้ดำเนินการทางกฎหมายต่อบริษัทฯเกี่ยวกับการฟ้องคดีแพ่งต่อ GL เพื่อเรียกร้องค่าเสียหาย และได้ยื่นคำร้องขอฟื้นฟูกิจการของบริษัทฯ ต่อศาลล้มละลายกลาง ภายหลังจาก นายมิทซึจิ โคโนชิตะ อดีตผู้บริหารของ GL ถูกสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ประเทศไทย กล่าวโทษทางอาญากรณีทุจริต เบียดบังทรัพย์สินของบริษัท และทำบัญชีไม่ถูกต้อง โดยทำธุรกรรมอำพรางผ่านบริษัทที่เกี่ยวข้องในต่างประเทศหลายแห่ง เพื่อให้ผลประกอบการของ GL สูงเกินความจริง
ทั้งนี้ ทาง J Trust Co., Ltd. (J Trust) ต้องการยกเลิกการลงทุนของ J Trust Asia Pte. Ltd. (JTA) ในหุ้นกู้แปลงสภาพของ GL จำนวน 180 ล้านเหรียญสหรัฐ (5.76 พันล้านบาท) พร้อมกับดำเนินการทางกฎหมายกับบริษัทและบุคคลอื่นในประเทศไทย ประเทศสิงคโปร์ และเกาะบริติชเวอร์จิน
โดยวันที่ 11 มกราคม 2561 ศาลล้มละลายกลางได้มีคำสั่งรับคำร้องขอฟื้นฟูกิจการของบริษัทฯ ซึ่ง J Trust Asia Pte. Ltd. เป็นผู้ยื่นคำร้อง และศาลล้มละลายกลางได้นัดไต่สวนคำร้องขอฟื้นฟูกิจการในวันที่ 19 มีนาคม 2561 ซึ่งทาง GL ได้ดำเนินการยื่นคำคัดค้านคำร้องขอฟื้นฟูกิจการต่อศาลล้มละลายกลาง โดยในคำคัดค้านคำร้องขอฟื้นฟูกิจการ และขอให้ศาลมีคำสั่งยกคำร้องขอฟื้นฟูกิจการในทันที โดยมิต้องดำเนินการไต่สวนอีกต่อไป
ต่อมาในวันที่ 19 มีนาคม 2561 ศาลล้มละลายกลางได้ไต่สวนคำร้องขอฟื่นฟูกิจการของบริษัทฯ โดยศาลล้มละลายมีคำสั่งยกคำร้องขอฟื้นฟูกิจการ เนื่องจากจำนวนหนี้ที่ J Trust Asia Pte. Ltd. ได้ฟ้องบริษัทฯ ต่อศาลแพ่งนั้นเป็นจำนวนหนี้ที่ไม่แน่นอน เนื่องจากศาลแพ่งยังมิได้มีคำพิพากษาหรือคำสั่งแต่อย่างใด ทั้งศาลได้สอบบริษัทฯและเจ้าหนี้รายอื่นที่มาศาลยังได้ความว่าบริษัทฯ มิได้มีหนี้สินล้นพ้นตัวและไม่เคยผิดนัดชำระหนี้ ทำให้เชื่อว่าบริษัทฯ ไม่อยู่ในสถานการณ์จะต้องฟื้นฟูกิจการ